ועדת העבודה, הרווחה והבריאות, כנסת 20, פרוטוקול מספר 845, 2018-07-18 09:03

אלי אלאלוף: בוקר טוב.

אלי אלאלוף: בוקר טוב חברי חבר הכנסת עבד על חכים חאג' יחיא.

אלי אלאלוף: היום ה-18 ביולי 2018, ו' באב התשע"ח, השעה 9:03 ואני פותח את ישיבת ועדת העבודה, הרווחה והבריאות.

אלי אלאלוף: יש כאן הצעת תקנות לעובדים צעירים, נוער בענף הבנייה.

אלי אלאלוף: תרשו לי כמה אזהרות בטעם טוב.

אלי אלאלוף: אני שמח לראות אנשים נכנסים לעבוד בענף הבנייה, גם צעירים, אבל למרות הכול זה ענף מסוכן שלצערנו אתם ודאי שמים לב, כל זמן מה, יותר מפעם-פעמיים בחודש, יש תאונות קטלניות, תאונות שפוגעות במספר לא קטן של עובדים וגם של צעירים ושל הצעירים זה בגלל חוסר ניסיון ובגלל ההתלהבות שבדרך כלל מאפיינת את הצעירים.

אלי אלאלוף: הצעירים פייטרים וגם רוצים להוכיח לעצמם, למעסיקים וחברים, בואו נראה כמה אנחנו חזקים.

אלי אלאלוף: לצערי זה מה שמביא לתאונות וגם לתאונות קטלניות.

אלי אלאלוף: לכן הדבר הראשון, מי שפועל ועוזר כדי שצעירים יגיעו לענף הבנייה, במיוחד בקיץ, בחום, בתנאים שהם לא תמיד תנאים אופטימליים, ואני גם חייב לומר שהמעסיקים לא תמיד מתכוננים טוב.

אלי אלאלוף: רוב התאונות הן נפילה מגובה, בגלל רשלנות בפיגומים, בגלל חומרים שמשאירים בשטח, סתם עץ עם מסמר שיכול לגרום לפציעה לא נעימה ומאוד קשה.

אלי אלאלוף: לכן אני שמח שיש לנו תקנות ומודה למשרד העבודה על שהכין אותן ומודה לחברים שלנו מהייעוץ המשפטי של הוועדה שהתכוננו כמה שיותר מהר ולמרות הלחץ המטורף שיש לנו בסוף המושב הזה, מצאו לנכון לעשות זאת מהר מאוד.

אלי אלאלוף: אני בטוח שאין כאן זלזול בהכנת החומר.

אלי אלאלוף: בבקשה, תיזהרו אתם הצעירים, תיזהרו אלה שעולים לשטח.

אלי אלאלוף: בחיים שלי היו לי הזדמנויות לעסוק בבנייה ציבורית לטובת גופים שונים ולפעמים אפילו משונים, אבל חברי עבד אל חכים, זה המקצוען היחיד בכנסת, הוא המהנדס היחיד שיש לנו בכנסת, בוגר הטכניון והפעיל מערכות שלמות בעניין זה.

אלי אלאלוף: הוא ויתר על זה למרות שאומרים ששם יש כסף, אבל הוא ויתר על זה כדי לשרת את הציבור.

עבד אל חכים חאג' יחיא: יש כסף.

אלי אלאלוף: שיהיה להם לבריאות.

אלי אלאלוף: מי שמרוויח, שייקח ביושר ובשמחה.

אלי אלאלוף: אתה רוצה להוסיף משהו?

עבד אל חכים חאג' יחיא: בשנים האחרונות אנחנו רואים שהרבה נפגעים בעבודות.

עבד אל חכים חאג' יחיא: בשנה שעברה יש לפחות שניים שאני מכיר שנפלו מפיגומים ונהרגו.

עבד אל חכים חאג' יחיא: אנחנו לא שומעים על ילדים שנפגעים אלא שומעים יותר על ילדים או נערים שנהרגים.

עבד אל חכים חאג' יחיא: ברור שלילדים האלה אין הכשרה מקצועית.

עבד אל חכים חאג' יחיא: הם מגיעים רק בחופש הגדול, באים עם המשפחה ובאים לעבודה בלי כל הכשרה וללא כל ידיעה.

עבד אל חכים חאג' יחיא: הוא בא ישר לעבודה וכך מגיעים למצבים מסוכנים.

עבד אל חכים חאג' יחיא: לא הייתי הולך גורף על כל העבודות כי יש עבודות שהן בפנים, בתוך הבניינים, אבל אנחנו רוצים שתהיה אזהרה גדולה.

עבד אל חכים חאג' יחיא: אולי אחרי תקופה מסוימת לחזור ולבדוק זאת מחדש.

עבד אל חכים חאג' יחיא: לא הייתי בעד כי אנשים שירצו לעבוד לפרנסתם, אין להם מקום אחר לעבוד.

עבד אל חכים חאג' יחיא: הם יכולים לעבוד בתוך הבניינים ולא במקומות מסוכנים.

עבד אל חכים חאג' יחיא: מה שהבאתם, הבאתם גורף.

עבד אל חכים חאג' יחיא: כל עבודה.

עבד אל חכים חאג' יחיא: הייתי חושב שוב ובודק מה כן ומה לא.

אלי אלאלוף: תודה.

אלי אלאלוף: אני חייב לספר לכם על מקרה מאוד קשה.

אלי אלאלוף: ביקרנו משפחה.

עבד אל חכים חאג' יחיא: כן.

עבד אל חכים חאג' יחיא: בדיר חנא, דוקטור מג'די סאלב, הרופא שסיים את הלימודים.

אלי אלאלוף: בחור שסיים שבוע לפני כן לימודי רפואה ברומניה, בא לכאן לעזור בפרנסת המשפחה וביום הראשון הלך.

אלי אלאלוף: תארו לכם את המשפחה שיש לה רק בת אחת נוספת.

אלי אלאלוף: הדבר היחיד שביקשו מאתנו, היינו קבוצה של חברי כנסת, שהילד הזה יהיה הבן האחרון שנהרג באתר בנייה.

אלי אלאלוף: תחיו את החיים, החיים יפים, תשפרו לנו את החיים אבל אל תשכחו את הדוגמה המאוד מאוד כואבת של הילד הזה של המשפחה הזאת כדי שתבינו מה זה אסון שלא מגיע לאף אחד.

עבד אל חכים חאג' יחיא: אני הגעתי לכפר קנא לנחם את משפחת מוחמד קמייסי, הבן בן 16 שנפל מפיגום ונהרג.

עבד אל חכים חאג' יחיא: זה היה בשנה שעברה.

עבד אל חכים חאג' יחיא: הגעתי לנחם שם וזה היה מאוד קשה.

עבד אל חכים חאג' יחיא: הפיגום נפל והוא נפל אתו יחד ונהרג.

עבד אל חכים חאג' יחיא: הוא היה בן 16.

אלי אלאלוף: למרות זאת, תיהנו בעבודה הזאת.

אלי אלאלוף: מישהו רוצה לדבר?

חן כהן לאביאן: בוקר טוב לכולם.

חן כהן לאביאן: הלשכה המשפטית של זרוע העבודה.

חן כהן לאביאן: כעיקרון באמת כפי שנאמר כאן, חוק עבודת נוער מסמיך את השר לאסור או להגביל עבודות מסוימות בהקשר של בני נוער במקומות מסוימים כאשר באמת קיימת איזושהי סכנה לשלומם וביטחונם.

חן כהן לאביאן: רק כדי לסבר את האוזן.

חן כהן לאביאן: בין השנים 2015 ל-2017 נהרגו כחמישה בני נוער באתרי בנייה ונפצעו כ-75 בני נוער.

חן כהן לאביאן: ברגע שהנתונים האלה נמצאו על ידינו, החלטנו לערוך איזשהו מסמך, מסמך השפעת רגולציה, במסגרתו בחנו את החלופות השונות לפני שגיבשנו את ההסדר שמונח כאן לפניכם.

חן כהן לאביאן: בחנו שם שלוש חלופות.

חן כהן לאביאן: החלופה הראשונה הייתה להותיר את המצב על כנו, החלופה השנייה הייתה לאסור בצורה גורפת עבודות בנייה באתרי בנייה, והחלופה השלישית הייתה לאסור על עבודות בנייה בבנייה רוויה.

חן כהן לאביאן: רק כדי שנבין על מה מדובר, מדובר על בנייה רוויה שהיא קצת יותר מוגבלת, זה לא כל אתר בנייה, אלא זאת בנייה במודל של ארבע יחידות דיור או יותר במבנה אחד בשתי קומות לפחות.

חן כהן לאביאן: את המסמך הזה העברנו להערות הציבור ובתגובות שקיבלנו הייתה הסכמה גורפת שהחלופה השנייה של איסור על עבודות בנייה זו החלופה הנכונה כאשר לעניין הכשרה מקצועית היו דעות לכאן ולכאן, אם כן להחריג או לא להחריג.

חן כהן לאביאן: בסופו של דבר מצאנו לנכון לבחור בחלופה הזו וכן להחריג את ההכשרה המקצועית מהטעמים שהיחידה כאן תוכל להמשיך ולפרט.

חן כהן לאביאן: הטיוטה הזו הועברה גם למשרד המשפטים וגם למועצת הנוער שתמכה בצורה גורפת בהחלת האיסור על עבודות בנייה.

חן כהן לאביאן: נעשתה כאן עבודה מתאימה וכולם בגישה זהה, שצריך לשמור על בטיחותם של בני הנוער.

אלי אלאלוף: פעם ראשונה שיש תקנות כאלה?

נעה בן שבת: לא.

נעה בן שבת: יש כבר היום הוראות שקובעות.

נעה בן שבת: גם בתקנות עבודת נוער היום יש כל מיני הוראות שאוסרות על עבודות מסוימות, על עבודת התקנה, חפירה, בנייה של באר, בור שופכין ומנהרה.

נעה בן שבת: יש כל מיני עבודות שקשורות וכבר היום הן אסורות לנערים כמו עבודה במקום מוקף שאני מניחה שגם זה קשור.

נעה בן שבת: יש כבר היום איסורים וגם תקנות עבודה בגובה, אוסרות עבודה על קטין.

נעה בן שבת: מי שמותר לו לעבוד בגובה זה רק בגיר.

אלי אלאלוף: עוד מישהו רוצה להתייחס?

אורי מתוקי: אני מהסתדרות הנוער העובד והלומד.

אלי אלאלוף: אבא שלך עבד בקרן היסוד?

אורי מתוקי: הדוד שלי.

אורי מתוקי: אני רוצה לומר כמה דברים.

אורי מתוקי: קודם כל, אני רוצה לברך את משרד העבודה על התקנות ועל כל המהלך שהיה כאן.

אורי מתוקי: בוועדה אחרת שדנה בעניין הזה, הוועדה לזכויות הילד, עלה חשש מתהליך ה-ריא"ה והאורך שלו ואני חושב שהייתה כאן הירתמות לעשות את התהליך כמה שיותר מהר.

אורי מתוקי: לצערי אנחנו כבר באמצע חופשת הקיץ אבל אני מבין שזה המקצב המהיר ביותר שאפשר.

אורי מתוקי: אני כן רוצה לומר כמה נקודות.

אלי אלאלוף: שמעת את התהליך שזה עבר.

אורי מתוקי: כן.

אורי מתוקי: ציינתי ואמרתי שהתהליך היה מהיר הרבה יותר ממה שדמיינו כולנו ובאמת כל הכבוד לכל מי שעסק בכך.

אורי מתוקי: אני אומר שאנחנו הארגון היציג של בני נוער בעבודה מ-1924.

אלי אלאלוף: ונשארתם נוער.

אלי אלאלוף: זה טוב.

אורי מתוקי: כמו שאתה רואה, לגבי חלקנו רק החולצה נשארה מהנוער.

אורי מתוקי: הדברים שאנחנו בדרך כלל מטפלים בהם אלה זכויות בעבודה, ניצול בני נוער בעבודה, דברים חשובים בפני עצמם אבל אני חושב שבעניין הזה אין חולק, והייתה הסכמה גורפת גם במועצת הנוער העובד ואני חושב שגם כאן, שבדברים כאלה שהם פשוט שמירה על החיים, אי אפשר להתפשר.

אורי מתוקי: אני חושב שההחלטה שהוחלטה היא מאוזנת וחשוב לי לומר כמה דברים.

אלי אלאלוף: יש לכם הערכה לגבי מספר בני הנוער שעוסקים בתחום הזה?

אורי מתוקי: אני אומר שמסקרים שערכנו ומחקרים, בערך 220,000 בני נוער עובדים באופן כללי, לא בענף הזה.

אורי מתוקי: זה ענף שיחסית עובדים בו מעט.

אורי מתוקי: הענפים המרכזיים הם מסעדות, בתי קפה, מזון מהיר.

אלי אלאלוף: 220,000 נכנסים לעבודה בקיץ?

אורי מתוקי: לא רק בקיץ.

אורי מתוקי: לאורך כל השנה.

אורי מתוקי: ברור שהאחוז יותר גדול.

אורי מתוקי: יש נקודה נוספת.

אורי מתוקי: עוד 140,000 מחפשים עבודה ולא מוצאים.

אורי מתוקי: זה בעיקר בקיץ.

אורי מתוקי: זאת אומרת, הם מחפשים עבודה ולא מוצאים ולכן גם חשוב לנו האיזון שנשמר בהחלטה ובהצעה כפי שהיא.

אורי מתוקי: זאת אומרת, להחריג את העבודה באתרי הבנייה, היכן שיש עבודה בגובה וכל הבעיות האלה, אבל באמת עבודות שיפוצים לדוגמה, שזה דבר שאנחנו יודעים שבני נוער עובדים בו, מה שאמר אדוני חבר הכנסת, בתוך הבתים, לא בנייה הנדסית ולא דברים מסובכים, חשוב לשמור על העניין.

אורי מתוקי: כך גם על נושא הכשרה מקצועית.

אורי מתוקי: חשוב לי לציין דבר נוסף, אחרי שאני מעריך שהדבר יאושר ויתקדם, והוא שיש גם חשיבות מאוד גדולה - ואני קורא לחבריי במשרד העבודה – לפיקוח.

אורי מתוקי: בשבוע שעבר נהרג נער בן 17 מהכפר נחף, שכן שלי שעבד במקום שהוא אסור.

אורי מתוקי: לפי התקנות אסור לעבוד בבתי מטבחיים, במשחטות והוא פשוט עבד במקום אסור.

אורי מתוקי: לכן גם יש חשיבות מאוד מאוד גדולה להסברה ולפיקוח.

אורי מתוקי: שוב, אני רוצה לברך על זה.

עבד אל חכים חאג' יחיא: בנוסף למה שאמרת, אחת הבעיות שקשורה לסטטיסטיקה, במיוחד בישובים הערביים או באוכלוסייה הערבית יש אנשים שהולכים לעבוד עם המשפחה והם לא רשומים, אין להם ביטוח לאומי ואף אחד לא יודע על העסקתם.

עבד אל חכים חאג' יחיא: הוא יוצא מהבית, חוזר הביתה ואתה לא תראה אותו כי הוא לא יירשם.

עבד אל חכים חאג' יחיא: זה סיכון כפול, כי אם הוא נפגע, הוא לא מכוסה בשום מצב אלא אם יש ביטוח צד ג'.

עבד אל חכים חאג' יחיא: לכן הסטטיסטיקה שלכם, במיוחד בעבודה בבניין, לא יכולה להיות מדויקת כי אתם לא מבקרים באתרים כדי לספור את האנשים.

עבד אל חכים חאג' יחיא: אתם לוקחים את הנתונים מהלשכות, במיוחד לשכת התעסוקה או ביטוח לאומי.

אורי מתוקי: אנחנו עושים סקרים שהם מעבר ללשכות כי אין נתונים מספיק על עבודת נוער.

עבד אל חכים חאג' יחיא: כי אנשים לא נרשמים בשום מקום ואז אתה לא יכול לדעת עליהם ולהכניס אותם לסטטיסטיקה.

אלי אלאלוף: איך משרד העבודה נערך לפיקוח וליווי קבוצת הנוער?

507: משרד העבודה, מינהל הבטיחות.

507: אני אתן הקדמה, מעבר למה שאמרה חן.

507: ההצעה הזאת היא הצעה שהיא באמת חריגה יחסית בהיקף שלה ובתחולה שלה אבל המצב בישראל מחייב נקיטת צעדים בהיבט הזה, עד שנצליח לתקן את כל הדברים שאנחנו עכשיו עובדים על תיקונם ולשפר גם את הרגולציה, לשכלל אותה אבל גם באמת את האכיפה ואת המודעות.

507: זה באמת מהלך שלם שאנחנו כבר שנתיים בהילוך חמישי ביחד עם שותפים נוספים.

507: עשינו את זה גם לפני אבל אני חושב שגם אתם מרגישים את השינוי בסנטימנט לגבי בטיחות העובדים ובפרט בבנייה.

507: להצעה הזאת אנחנו מוסיפים עוד שני נדבכים מיידיים.

507: ראשית, קמפיין של הסברה.

507: תקצבנו קמפיין שאמור לצאת לפועל בשבוע הבא.

507: אני לא רוצה להבטיח יום מסוים אבל אנחנו רוצים שזה יהיה בתחילת השבוע.

507: הקמפיין יהיה מורכב גם מקמפיין למגזר, אם אלה שלטי חוצות במגזר, כמובן בעיתונות הערבית, בפייסבוק וכולי וגם לקבלנים כדי שמצד אחד גם הנערים וגם ההורים של הנערים ידעו על השינוי, ידעו שאסור היום לעבוד באתר בנייה וגם הקבלנים ידעו על כך.

507: האמת היא שהקבלנים הגדולים פחות מדאיגים אותנו אלא שמדאיגים אותנו כל קבלני הטנדר, שם זאת פרצה שאנחנו רוצים לסגור ולכן הקמפיין הזה מיועד להגיע גם לאוזניהם בעיקר.

507: מעבר לזה, אנחנו נתמקד באכיפה באתרי בנייה בתקופת הקיץ, אם זה מבחינת הנוכחות של המפקחים שלנו.

507: אנחנו לא יוצאים לחופשה מרוכזת השנה, יש הוראה של ראש המינהל על תפוסה – אני לא רוצה לומר כמעט מלאה כי עדיין חודש אוגוסט הוא חודש שבו לאנשים יש עוד כמה עניינים להם הם צריכים לדאוג – אבל היקף הפיקוח יישמר בסדר גודל כמעט כפי שהוא בשגרה ואנחנו גם נגביר את הפיקוח על האתרים שמועדים לפורענות, שמבחינתנו אלה לאו דווקא אתרים בתוך המגזר אלא אלה יכולים להיות גם אתרי תמ"א 38, כמו שמצאנו באשדוד.

עבד אל חכים חאג' יחיא: הם הכי מסוכנים היום.

507: נכון.

507: אני מקווה שלפחות התקופה של הקיץ, שהיא התקופה הרגישה גם בעינינו בגלל החופשים וכולי, היא תקופה שניתן בה איזה בליץ גם של החקיקה אבל גם של הסברה ואכיפה ממוקדת, אז נוכל באמת למזער את הסיכונים ונסיים את החודשים האלה בלי פגיעה בבני נוער.

אלי אלאלוף: תודה.

אלי אלאלוף: אולי לא הספקת לשמוע אבל חברים שלי אמרו לי שפרסמו שהיחידה המיוחדת של המשטרה לחקירות תאונות, עבורה פעלנו והבאנו את המשאבים הנוספים עם המפכ"ל, אני שמח שזה התחיל בוועדה הזאת.

הדס תגרי: זה עוד לא ממש.

הדס תגרי: הם אמרו שהם מקווים שב-2019 היא תתחיל לפעול.

אלי אלאלוף: זה תמיד מתחיל באיזה יום.

אלי אלאלוף: אין ברירה אבל הכוונה לשים את זה ב-433 ולא סתם יחידה אלא במקום הכי מקצועי שיש למשטרה.

עבד אל חכים חאג' יחיא: כבוד היושב ראש, אומרים יום יבוא.

עבד אל חכים חאג' יחיא: אנחנו התאמצנו להביא את היום הזה.

הדס תגרי: זה מאוד מאוד חשוב אבל עוד לא להרפות.

עבד אל חכים חאג' יחיא: אנחנו לא מרפים.

עבד אל חכים חאג' יחיא: יכול להיות שהיית בישיבות שאני ניהלתי והקפדתי ואמרתי שלא מקובלים התאריכים שהם נוקבים בהם.

עבד אל חכים חאג' יחיא: אנחנו ממשיכים ללחוץ.

אלי אלאלוף: הכי קשה במערכת זה לשלב משרדים שונים.

עבד אל חכים חאג' יחיא: ולהתגבר על האגו פה ואגו שם.

אלי אלאלוף: ודאי.

אלי אלאלוף: כאן זה שילוב של הפרקליטות והמשטרה ולא תמיד אני יכול לומר דברים חיוביים על שניהם ביחד.

אלי אלאלוף: אבל זה מהלך אדיר.

אלי אלאלוף: למשל, אנחנו עוד לא יודעים כלום על התאונה ברמת החייל.

עבד אל חכים חאג' יחיא: החברה אמרה תאונת דרכים.

לירון אשל: המועצה לשלום הילד.

לירון אשל: אנחנו מברכים על כל התהליך של ה-ריא"ה.

לירון אשל: המועצה לשלום הילד במשך שנים מלווה את כל סוגיית עבודות הנוער ולקחנו חלק בדיונים השונים בנוגע לעבודות הבנייה.

לירון אשל: גם הבענו את העמדה שלנו לעניין ה-ריא"ה.

לירון אשל: אני אומר שהמועצה לשלום הילד סברה שיש לאסור איסור גורף.

לירון אשל: הבנו מתוך השטח שהמציאות מכריחה ומאלצת לאסור בצורה כזאת מאחר והתקנות והחוק, אין בהם ממש, לפחות לא כדי להסיר את הסיכונים הקיימים כיום.

לירון אשל: כמו שאמרו, חמישה נערים בין 2015 ל-2017 מצאו את מותם באתרי בנייה, מתוכם שלושה בנפילה מגובה למרות שעבודה בגובה אסורה.

לירון אשל: הבנו שאין בזה די.

לירון אשל: אני אחבור למה שנאמר כאן, שגם בנוגע לפיקוח, השילוב, אני אומר שהחוק העמום והיעדר פיקוח מספק, השטח צעק שאין די מענים לסוגיה.

לירון אשל: אני כן אומר שמהדוח של ה-ריא"ה עולה שיש 28 מפקחים על 12,500 אתרי בנייה פעילים.

לירון אשל: מבחינתנו צריך להגביר את הפיקוח.

לירון אשל: לא רק להשאיר את המתכונת הקיימת אלא להגביר את הפיקוח על אתרי בנייה בכל הנוגע להעסקה של בני נוער.

לירון אשל: אנחנו חושבים שאיסור גורף יביא – כמובן לצד ביטחון ושמירה על שלומם של קטינים – לאיזושהי בהירות, גם מבחינת אוכלוסיית המעסיקים וגם מבחינת המועסקים וגם יסייע כמובן להליך האכיפה.

לירון אשל: אני אוסיף ממש במשפט שהאמנה בדבר זכויות הילד בעצם מבטיחה את זכותו של הילד בין השאר להיות מוגן מפני ביצוע עבודה שעלולה להיות מסכנת עבורו או להזיק לבריאותו והתפתחותו.

לירון אשל: דוח ארגון העבודה הבינלאומי גם מציין – הוא עוסק בנושא של קטינים בעבודות מסכנות – ומתייחס לענף הבנייה כמובן כאחד הענפים המסוכנים ביותר.

לירון אשל: אנחנו רואים את זה גם בדוחות שיצאו במהלך השנים בארץ אבל הוא מתייחס בצורה מאוד מאוד רצינית וחמורה גם כאשר בני הנוער מועסקים בעבודות תומכות בנייה כמו עבודה בסביבת חפצים נופלים, שהייה בסביבת כלי עבודה כבדים, אפילו מתייחסים לנזקי רעש כבדים.

לירון אשל: לכן כל הנתונים וכל הנסיבות הביאו אותנו לתמוך באיסור גורף על מנת להבטיח את שלומם של בני הנוער.

אלי אלאלוף: אפשר לשאול מה המועצה לשלום הילד עושה בתחום הזה?

לירון אשל: קודם כל, המועצה לשלום הילד לוקחת חלק בוועדות הכנסת השונות וגם בפורומים מקצועיים.

לירון אשל: יש גם ועדה מייעצת שעוסקת בתחום הנוער.

לירון אשל: כמובן שבתחום האכיפה והתקנות, זה נתון למשרדים השונים.

לירון אשל: אנחנו גם מקבלים פניות במהלך השנים ובהחלט הכוח של המועצה לשלום הילד הוא לקבל את הפניות בשטח ולשמוע את הצרכים של בני הנוער או את החסמים ולהביא את זה לשולחן הכנסת או הוועדות הציבוריות כדי להשמיע את קולם ולהביא לשינוי המצב.

אלי אלאלוף: תודה.

אלי אלאלוף: ניתן ליועצת המשפטית שלנו.

נעה בן שבת: כמה שאלות.

נעה בן שבת: רציתי לחדד ולברר.

נעה בן שבת: שמענו את דברי הנוער העובד והלומד.

נעה בן שבת: דיברו על כך שבשיפוצים האיסור לא קיים אבל שוחחתי אתמול עם עורכת הדין חן כהן ממשרד העבודה ואחר כך עיינו בפסיקה, בעקבות השיחה הזאת, ואנחנו רואים שההגדרה של עבודות בנייה בהן מדובר כאן, כוללות גם עבודות לקיומם של מבנים ולקישוטם.

נעה בן שבת: אנחנו רואים פסיקה שאומרת שלפעמים גם ניקוי חלונות בתוך בניין וגם שיפוצים בתוך בניין קיים שכבר הוקם, יכולות להיחשב כעבודות בנייה.

נעה בן שבת: אני לא בטוחה אם אנחנו לא כותבים שום דבר שמחריג צביעה בתוך בית, לא בטוח שאנחנו באמת מחריגים ומאפשרים לנערים לעבוד למשל בעבודות כאלה.

נעה בן שבת: לגבי אתר בנייה.

נעה בן שבת: דיברת על האכיפה וגם דוח ריא"ה באמת הבהיר שאם נערים לא אמורים להימצא באתר בנייה באופן גורף, ודאי קל יותר לאכוף את האיסור.

נעה בן שבת: השאלה אם נניח עבודות מינהליות באתר הבנייה, האם עבודות כאלה ניתן לעשות.

נעה בן שבת: העברת מים בין הפועלים.

נעה בן שבת: כרגע התקנות מדברות על פעולות בנייה באתר בנייה.

נעה בן שבת: זה חיבור של שניהם ואז לא ברור מה קורה עם שניהם.

נעה בן שבת: נקודה נוספת היא הנושא של החניכות.

נעה בן שבת: יש כאן את החריג של החניכות.

נעה בן שבת: אני מניחה שזה באמת אומר כי בחניכות ודאי יש יותר פיקוח ונערים ודאי צוברים ניסיון או צברו ניסיון אגב זה.

נעה בן שבת: השאלה אם זה באמת כך והאם יש את הפיקוח לעניין הזה.

הדס תגרי: מנהלת הקבוצה למאבק בתאונות בניין.

הדס תגרי: אני רוצה להתייחס באופן כללי ואני אתייחס גם להערות הנקודתיות וכמובן גם משרד העבודה יתייחס אליהן.

הדס תגרי: אני רוצה כמה מילים על הרקע ולמה הגענו לכאן.

אלי אלאלוף: יש לנו מגבלת זמן.

הדס תגרי: עוד לא אמרתי כלום.

הדס תגרי: שנתיים וחצי שאנחנו מתעדים אתרי בנייה.

הדס תגרי: לפי הספירה שלנו שישה נערים נהרגו.

הדס תגרי: יש נער אחד בן 16 שנפל באישון לילה באתר גינדי ומשרד העבודה לא סופר אותו.

הדס תגרי: זה קורה יותר מאשר אחת לחצי שנה.

הדס תגרי: בהתחלה, לפני הקיץ שעבר, אמרנו שיש איסורים על עבודה בגובה וכולי.

הדס תגרי: אמרנו שנלך למסלול של אכיפה.

הדס תגרי: פנינו למשרד העבודה, למינהל הסדרה באכיפה ולמינהל הבטיחות והיה דיון בוועדה לזכויות הילד שם דובר על אכיפה.

הדס תגרי: סיימנו את הקיץ הזה עם מוחמד אמרה בן 16 שנפל מפיגומים שקרסו.

הדס תגרי: עבר עוד קצת זמן ואז נהרג מחמוד כנענה בנובמבר 2017.

הדס תגרי: פשוט, זה ברור שכל הנושא הזה של לנסות לאכוף איסורים מסויגים, זה בלתי ישים בתנאי מדינת ישראל לפחות.

הדס תגרי: אי אפשר שנער יחלק מים באתר בנייה וניתן יהיה לאכוף את זה שהוא לא יעלה על פיגומים.

הדס תגרי: דרך אגב, לעבוד על פיגומים מגודרים, זה כביכול, לפי ההגדרה המשפטית, לא נקרא עבודה בגובה, שזאת לדעתי בעיה בהגדרה אבל זה המצב שקיים כיום.

הדס תגרי: זה לא מעשי.

הדס תגרי: כל סצנריו שבו ניתן לנער להיכנס למקום בו מבוצעות עבודות מסוכנות – אני מדגישה, עבודות מסוכנות, כלומר, אם נכנסים לדירה של השכנה ומחליפים את הריצוף או צובעים לא עובדים בגובה, זאת לא עבודה מסוכנת, אם זה כל מה שנעשה וזה בסדר ולאף אחד אין בעיה שנער יעשה את זה אבל אם גם שוברים קירות וגם מטפסים על הגג כדי להחליף את הרעפים, האתר הזה הוא אתר מסוכן ואם נער נכנס למקום הזה, אין לנו רבותה שהוא לא ייהרג.

הדס תגרי: בתגובה להצעה לגבי בנייה רוויה, הלכתי ובדקתי אחת לאחת את התלונות וראיתי ששליש מהתאונות הקטלניות באתרי בנייה מתרחשות באתרים שהם לא אתרי בנייה רוויה.

הדס תגרי: גם האתר של תחנת הכוח בגלבוע, בו הייתה התאונה רבת הנפגעים ביום שישי, זה לא אתר של בנייה רוויה.

הדס תגרי: לכן זה באמת בלתי אפשרי לאכוף את זה אלא אם כן זה לא מסויג.

הדס תגרי: לדייק את זה.

הדס תגרי: זה נכון שיש הגדרה וזו בעיה שכל החקיקה הזאת היא סופר מיושנת, טלאי על טלאי.

הדס תגרי: עבודות בנייה, יש שם הגדרה, יש שם איזה קטע שכאילו גם לתקוע מסמר בקיר זה תיקון.

אלי אלאלוף: זה עמד לעיון הציבור.

אלי אלאלוף: למה לא הערתם?

הדס תגרי: אני הערתי.

הדס תגרי: הקבוצה למאבק בתאונות בניין העירה ולכן אנחנו תומכים בחלופה הזאת של האיסור המוחלט.

הדס תגרי: אנחנו אמרנו שכן ניתן לסייג שיפוצים.

הדס תגרי: את הקטע הזה של לדייק את זה.

הדס תגרי: שיפוצים זו מילה כללית והיא נשמעת מאוד יפה.

הדס תגרי: יש בשיפוצים דברים מסוכנים ויש דברים שהם לא מסוכנים.

הדס תגרי: אני אומרת שאולי אנחנו מסכימים ב-90 אחוזים.

עבד אל חכים חאג' יחיא: שיפוצים יכולים להיעשות על פיגומים.

הדס תגרי: יש כאן עניין של שיקול דעת כי זה ברור שגם ההגדרה אומרת תיקונו, אז אף אחד אתנו לא חושב שלתקוע מסמר כדי להחליף את התמונה זה נקרא עבודות בנייה.

הדס תגרי: נכון, יש כאן איזשהו עניין של שיקול דעת ואולי בהמשך טיפה ידייקו את זה.

הדס תגרי: כמו שאמר חבר הכנסת חאג' יחיא מה שחשוב זה שאפשר יהיה להגיד פעם ראשונה בצורה ברורה שזה אסור.

הדס תגרי: אני רוצה להתייחס לנקודה של פרנסה.

הדס תגרי: זה כן חשוב בעיני.

הדס תגרי: לפני שיצאתי עם היוזמה הזאת ופניתי לשר כץ לפני שמונה חודשים, אחרי מותו של מחמוד כנענה בדרישה שיאסור על עבודה של בני נוער, בדקתי את הנושא הזה.

הדס תגרי: גם דיברתי עם אנשים מתוך הענף וגם הסתכלתי על המספרים.

הדס תגרי: משרד העבודה, במסמך ה-ריא"ה מדבר על 2,400 בני נוער שעובדים בבנייה.

הדס תגרי: מן הסתם חלקם בעבודות שאסור להם לעבוד בהן.

הדס תגרי: אני לא מזלזלת בנער שהולך לעבוד שבוע בקיץ כדי להרוויח כסף ואולי קצת לעזור למשפחה.

הדס תגרי: אנחנו לא מדברים כאן על פרנסה במובן שזה מה שמביא את הלחם למשפחה.

הדס תגרי: שוב, אני לא מזלזלת בזה אבל באיזון הנער הזה שהולך לעבוד שבוע-שבועיים ואין לו הכשרה ואין לו ניסיון, ואין לו שיקול דעת ולכן הוא נפגע בשיעורים הרבה יותר גבוהים מאשר מבוגר, באיזון הזה, וגם אנשים מתוך המגזר אמרו את זה, זה לא שווה את זה.

הדס תגרי: זאת לא באמת הפרנסה של הלחם וזה לא שווה את זה.

הדס תגרי: אני בטוחה שגם ההורים של מוחמד אמרה שנפל בגיל 16 מהפיגומים וגם ההורים של מחמוד כנענה שברח מבית ספר והלך לעבוד וגם של מוחמד אליאן בן 17 שהתחשמל ממכונת טיח, כולם, אין להם ספק, וגם אומרים את זה, שזה לא היה שווה לקחת את הסיכון הזה.

הדס תגרי: הנערים האלה יקרים לכולנו.

הדס תגרי: אני רוצה להודות.

הדס תגרי: הרבה אנשים התגייסו כדי שהדבר הזה יקרה בפרק זמן יחסית מהר.

הדס תגרי: אתה וחבר הכנסת חאג' יחיא שהצטרפתם לפנייה שלנו מיד אחרי ששלחנו אותה.

הדס תגרי: לחברת הכנסת יפעת שאשא ביטון שבאמת התגייסה לדבר הזה.

הדס תגרי: למשרד העבודה, אמנם בהתחלה קרטע אבל לאחר הדיון האחרון התגייס, בראשות ראש המינהל החדש ארז מימון וכל המשרד, כדי להטיס את ה-ריא"ה - אנחנו יודעים כמה זמן לוקח ל-ריא"ה, בדרך כלל שנה - ולהביא אותנו לכאן היום כדי להספיק שנסיים את הקיץ הזה שלא כמו הקייצים הקודמים ושלא כמו חופשות החורף הקודמות ושכל הנערים חוזרים בשלום לבתי הספר.

אלי אלאלוף: אמן.

אלי אלאלוף: ברכות גוררות ברכות וזה נפלא.

אלי אלאלוף: אני באמת רוצה להודות לך ולארגון שלך על הפעילות המתמדת, גם אם לפעמים היא כעסנית.

אלי אלאלוף: היות וזה רק לטובת העניין באמת ברכות.

אלי אלאלוף: תודה.

אלי אלאלוף: נעבור להקראה.

נעה בן שבת: אנחנו כרגע לא עושים החרגה בצביעה בתוך בניין.

אלי אלאלוף: ניתן להם להריץ את זה ותבואו תוך שלושה או שישה חודשים.

עבד אל חכים חאג' יחיא: נעבור את חופשת הקיץ הזאת.

אלי אלאלוף: יעדכנו אותנו ואם צריך לעשות תיקונים, נשמח.

אלי אלאלוף: נעמוד לרשותכם.

אלי אלאלוף: בשלב זה נעביר את זה כמו שזה.

דניאל בלמס: הצעת תקנות עבודת הנוער (עבודות אסורות ועבודות מוגבלות) (תיקון), התשע"ח-2018 בתקף סמכותי לפי סעיפים 5, 6, 7 ו-42 לחוק עבודת הנוער, התשי"ג-1953 (להלן – החוק), לאחר התייעצות עם המועצה לענייני נוער עובד ובאישור ועדת העבודה, הרווחה והבריאות של הכנסת לפי סעיף 2(ב) לחוק העונשין, התשל"ז-1977, אני מתקין תקנות אלה:

דניאל בלמס: בתקנות עבודת הנוער (עבודות אסורות ועבודות מוגבלות), התשנ"ו-1995 (להלן – התקנות העיקריות), בתקנה 1 –

דניאל בלמס: במקום "העבדת" יבוא "העסקת".

דניאל בלמס: בתקנה 2 –

דניאל בלמס: בגופה, במקום "העבדת" יבוא "העסקת".

דניאל בלמס: בתקופה של 5 שנים מיום פרסומן של תקנות אלה יראו כאילו בתוספת לתקנות העיקריות בחלק ראשון: גורמים מכניים ואחרים, אחרי פרט 14 יבוא: "15.

דניאל בלמס: בנייה, עבודת בנייה או פעולות בנייה באתר בנייה.

דניאל בלמס: לעניין זה, "בנייה" "עבודת בנייה" או "פעולת בנייה" – כהגדרתם בתקנות הבטיחות בעבודה (עבודות בנייה), התשמ"ח-1988.

דניאל בלמס: "אתר בנייה" – כמשמעותו בסעיף 6א(ב) לחוק ארגון הפיקוח על העבודה, התשי"ד-1954".

נעה בן שבת: זו כמובן הוראת שעה לחמש שנים.

עבד אל חכים חאג' יחיא: ארוך מדי.

הדיל יונס: משרד המשפטים.

הדיל יונס: הערה קטנה לגבי מועד התחילה של התקנות האלה.

הדיל יונס: התקנות קבועות למועד של תחולה מיום פרסומן.

הדיל יונס: אני יודעת שמשרד העבודה יוצא בקמפיין ואני מקווה שזה יהיה בימים הקרובים במקביל לימים הנדרשים עד לפרסום.

הדיל יונס: אבל התקנות האלה, הפרה של התקנות האלה דינן מאסר של שנה או קנס מוגבר ויש אנשים, הקבלנים הקטנים או האנשים שלא כל יום קמים וקוראים עיתונים, ויום אחרי הפרסום הם קמים בחזקת עבריינים כשהם עוד לא ידעו על כך.

הדיל יונס: לכן אנחנו מתלבטים אם נכון לדחות את התחולה של התקנות בשבוע מיום פרסומן או שמשרד העבודה יבטיח שבמקביל לימים הנדרשים עד לפרסום יצא הקמפיין כדי שכל האנשים יוכלו לדעת על כך ותנו כמה ימים שזה יגיע מפה לאוזן.

עבד אל חכים חאג' יחיא: הגיוני.

הדיל יונס: האנשים שמעסיקים היום בני נוער לא עשו את זה בניגוד לחוק ויום למחרת הם קמים ועושים זאת כאילו בניגוד לחוק.

הדיל יונס: פספסנו עיתוי מאוד נכון שהוא 20 ביוני.

הדיל יונס: שלא נתבלבל, זה לא שאנחנו לצד המעסיקים יותר מחיי אדם, אבל אני חושבת שלא נכון שאנשים יקומו בחזקת עבריינים יום למחרת כשבע

הדיל יונס: צם פספסנו את המועד הכי חשוב.

אלי אלאלוף: הצעה שונה אבל מתבססת על העקרונות שצריך לתת להם זמן להיערך.

אלי אלאלוף: אני חושב שטוב יותר היה שהפעלת הסנקציות, העיצומים והקנסות שיהיו על הקבלנים, לדחות את זה בחודש, אבל כמה שיותר מהר להיכנס.

הדס תגרי: זו נקודה ממש קריטית.

הדס תגרי: זאת לא נקודה שמעלים בדקה ה-90 אלא צריך לדבר עליה אלא אם כן דוחים אותה על הסף.

הדס תגרי: כולנו רצינו שזה ייכנס לתוקף לפני הקיץ.

עבד אל חכים חאג' יחיא: יכול להיות שבעניין של האכיפה אנחנו צריכים לקחת בחשבון שבתקופה הקצרה הראשונה אולי תהיה אזהרה כך שלא נדחה אלא נתחיל באזהרה.

עבד אל חכים חאג' יחיא: עם הקמפיין נוכל גם לדחוף כך שאנשים ידעו.

עבד אל חכים חאג' יחיא: הוא קיבל אזהרה והוא ידע שזו אזהרה אחרונה.

הדיל יונס: לכל הפחות.

הדס תגרי: כל הקבלנים רשומים במשרד העבודה ויכולים לשלוח להם הודעה ב-SMS.

הדס תגרי: זה לא חוק פלילי רגיל שכל אזרחי מדינת ישראל כפופים אליו אלא אלה קבלנים.

הדס תגרי: אני בהחלט מסכימה שבמסגרת שיקול הדעת שמפעילים, יש להניח שיום אחרי שזה ייכנס לתוקף, לא מיד יפעילו את כל מערכת אכיפת החוק אלא זה יהיה במסגרת שיקול הדעת.

הדס תגרי: המאמץ נעשה כדי שאפשר יהיה לומר שהיום זה חוק וזה אסור בצורה מוחלטת בלי סייג ובלי כוכביות.

אלי אלאלוף: אני סומך על הקומנסנס של המשרד.

אלי אלאלוף: באמצעותך, תעבירי תודה למנכ"ל משרד העבודה על המאמצים שעשה.

אלי אלאלוף: מרגישים שמאז שהוא נכנס הדברים זזים בכיוון הטוב.

אלי אלאלוף: אני רוצה לעבור להצבעה.

אלי אלאלוף: מי בעד אישור תקנות עבודת הנוער (עבודות אסורות ועבודות מוגבלות) (תיקון), התשע"ח-2018 כפי שהוקראו?

אלי אלאלוף: מי נגד?

אלי אלאלוף: בעד – פה אחד הצעת תקנות עבודת הנוער (עבודות אסורות ועבודות מוגבלות) (תיקון), התשע"ח-2018 נתקבלו.

אלי אלאלוף: התקנות אושרו פה אחד.

אלי אלאלוף: תודה.

אלי אלאלוף: הישיבה נעולה.